CELEX: 32020R0447
Language: sl
Date: 2019-12-16 00:00:00
Title: Delegirana uredba Komisije (EU) 2020/447 z dne 16. decembra 2019 o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi o merilih za določitev, kateri dogovori v okviru kritih obveznic in listinjenja ustrezno zmanjšujejo kreditno tveganje nasprotne stranke, ter o spremembi delegiranih uredb (EU) 2015/2205 in (EU) 2016/1178 (Besedilo velja za EGP)

27.3.2020   
               
               
                  SL
               
               
                  Uradni list Evropske unije
               
               
                  L 94/5
               
            
         DELEGIRANA UREDBA KOMISIJE (EU) 2020/447
         z dne 16. decembra 2019
         o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi o merilih za določitev, kateri dogovori v okviru kritih obveznic in listinjenja ustrezno zmanjšujejo kreditno tveganje nasprotne stranke, ter o spremembi delegiranih uredb (EU) 2015/2205 in (EU) 2016/1178
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (1) ter zlasti člena 4(6) Uredbe,
         ob upoštevanju naslednjega:
         
                     (1)
                  
                  
                     Uredba (EU) 2017/2402 Evropskega parlamenta in Sveta (2) je spremenila Uredbo (EU) št. 648/2012 tako, da je vanjo vključila nekatere pogoje, pod katerimi se lahko pogodbe o izvedenih finančnih instrumentih OTC, ki jih sklenejo subjekti krite obveznice v zvezi s kritimi obveznicami, in pogodbe o izvedenih finančnih instrumentih OTC, ki jih sklenejo s subjekti s posebnim namenom pri listinjenju v zvezi z listinjenji, izvzamejo iz obveznosti kliringa.
                  
               
                     (2)
                  
                  
                     Delegirani uredbi Komisije (EU) 2015/2205 (3) in (EU) 2016/1178 (4) že vsebujeta več pogojev, pod katerimi se lahko pogodbe o izvedenih finančnih instrumentih OTC, ki jih sklene subjekt krite obveznice v zvezi s krito obveznico, izključijo iz obveznosti kliringa.
                  
               
                     (3)
                  
                  
                     Pogodbe o izvedenih finančnih instrumentih OTC, ki jih sklenejo subjekti krite obveznice v zvezi s kritimi obveznicami, in pogodbe o izvedenih finančnih instrumentih OTC, ki jih sklenejo subjekti s posebnim namenom pri listinjenju v zvezi z listinjenji, so v določeni meri zamenljive. Da bi se izognili morebitnemu izkrivljanju ali arbitraži, bi se morale v zvezi z obveznostjo kliringa enako obravnavati.
                  
               
                     (4)
                  
                  
                     Zato je tudi z vidika spremembe Uredbe (EU) št. 648/2012 z Uredbo (EU) 2017/2402 iz delegiranih uredb (EU) 2015/2205 in (EU) 2016/1178 primerno črtati vse pogoje, pod katerimi se lahko pogodbe o izvedenih finančnih instrumentih OTC, ki jih sklene subjekt krite obveznice v zvezi s krito obveznico, izključijo iz obveznosti kliringa, in te pogoje vključiti v novo delegirano uredbo, ki vsebuje tudi pogoje, pod katerimi se lahko pogodbe o izvedenih finančnih instrumentih OTC, ki jih sklene subjekt s posebnim namenom pri listinjenju v zvezi z listinjenjem, izključijo iz obveznosti kliringa.
                  
               
                     (5)
                  
                  
                     Delegirano uredbo (EU) 2015/2205 in Delegirano uredbo (EU) 2016/1178 bi bilo zato treba ustrezno spremeniti.
                  
               
                     (6)
                  
                  
                     Ta uredba temelji na osnutku regulativnih tehničnih standardov, ki so ga Evropski komisiji predložili Evropski bančni organ, Evropski organ za zavarovanja in poklicne pokojnine ter Evropski organ za vrednostne papirje in trge.
                  
               
                     (7)
                  
                  
                     Evropski bančni organ, Evropski organ za zavarovanja in poklicne pokojnine ter Evropski organ za vrednostne papirje in trge so izvedli odprta javna posvetovanja o osnutku regulativnih tehničnih standardov, na katerem temelji ta uredba, ter analizirali morebitne s tem povezane stroške in koristi. Evropski nadzorni organi so zaprosili tudi za mnenje interesne skupine za bančništvo, ustanovljene v skladu s členom 37 Uredbe (EU) št. 1093/2010 Evropskega parlamenta in Sveta (5), mnenje interesne skupine za zavarovanja in pozavarovanja ter interesne skupine za poklicne pokojninske sklade, ustanovljenih v skladu s členom 37 Uredbe (EU) št. 1094/2010 Evropskega parlamenta in Sveta (6), ter mnenje interesne skupine za vrednostne papirje in trge, ustanovljene v skladu s členom 37 Uredbe (EU) št. 1095/2010 Evropskega parlamenta in Sveta (7) –
                  
               SPREJELA NASLEDNJO UREDBO:
         
            Člen 1
            Merila za določanje, kateri dogovori v okviru kritih obveznic zmanjšujejo kreditno tveganje nasprotne stranke
            Za dogovore v okviru kritih obveznic se šteje, da ustrezno zmanjšujejo kreditno tveganje nasprotne stranke, kadar pogodbe o izvedenih finančnih instrumentih OTC, ki jih sklenejo subjekti krite obveznice v zvezi s kritimi obveznicami, izpolnjujejo vsa naslednja merila:
            
                        (a)
                     
                     
                        pogodbe so registrirane ali evidentirane so v kritnem premoženju krite obveznice v skladu z nacionalno zakonodajo o kritih obveznicah;
                     
                  
                        (b)
                     
                     
                        v primeru reševanja ali insolventnosti izdajatelja kritih obveznic ali sklada kritnega premoženja se pogodbe ne prekinejo;
                     
                  
                        (c)
                     
                     
                        nasprotna stranka v pogodbi o izvedenih finančnih instrumentih OTC, sklenjeni z izdajatelji kritih obveznic ali s skladi kritnega premoženja za krite obveznice, je uvrščena vsaj enakovredno z imetniki kritih obveznic, razen če je nasprotna stranka v pogodbi o izvedenih finančnih instrumentih OTC, sklenjeni z izdajatelji kritih obveznic ali s skladi kritnega premoženja za krite obveznice, stranka, ki je v zaostanku z izpolnjevanjem finančnih obveznosti, ali prizadeta stranka ali se odpove enakovredni uvrstitvi;
                     
                  
                        (d)
                     
                     
                        za krito obveznico velja regulativna zahteva glede zavarovanja s premoženjem v višini vsaj 102 %.
                     
                  
         
            Člen 2
            Merila za določanje, kateri dogovori v okviru listinjenja zmanjšujejo kreditno tveganje nasprotne stranke
            Za dogovore v okviru listinjenja se šteje, da ustrezno zmanjšujejo kreditno tveganje nasprotne stranke, kadar pogodbe o izvedenih finančnih instrumentih OTC, ki jih sklenejo subjekti s posebnim namenom pri listinjenju v zvezi z listinjenji, izpolnjujejo vsa naslednja merila:
            
                        (a)
                     
                     
                        nasprotna stranka v pogodbi o izvedenih finančnih instrumentih OTC, sklenjeni s subjektom s posebnim namenom pri listinjenju v zvezi z listinjenjem, je uvrščena vsaj enakovredno z imetniki najbolj nadrejene tranše listinjenja, razen če je nasprotna stranka v pogodbi o izvedenih finančnih instrumentih OTC, sklenjeni s subjektom s posebnim namenom pri listinjenju v zvezi z listinjenjem, stranka, ki je v zaostanku z izpolnjevanjem finančnih obveznosti, ali prizadeta stranka;
                     
                  
                        (b)
                     
                     
                        za subjekt s posebnim namenom pri listinjenju v zvezi z listinjenjem, s katerim je povezana pogodba o izvedenih finančnih instrumentih OTC, se redno uporablja stopnja kreditne izboljšave najbolj nadrejenega vrednostnega papirja listinjenja v višini najmanj 2 % neporavnanih vrednostnih papirjev.
                     
                  
         
            Člen 3
            Sprememba Delegirane uredbe (EU) 2015/2205
            Člen 1(2) Delegirane uredbe (EU) 2015/2205 se črta.
         
         
            Člen 4
            Sprememba Delegirane uredbe (EU) 2016/1178
            Člen 1(2) Delegirane uredbe (EU) 2016/1178 se črta.
         
         
            Člen 5
            Začetek veljavnosti
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 16. decembra 2019
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 201, 27.7.2012, str. 1.
         
            (2)  Uredba (EU) 2017/2402 Evropskega parlamenta in Sveta z dne 12. decembra 2017 o določitvi splošnega okvira za listinjenje in o vzpostavitvi posebnega okvira za enostavno, pregledno in standardizirano listinjenje ter o spremembah direktiv 2009/65/ES, 2009/138/ES in 2011/61/EU ter uredb (ES) št. 1060/2009 in (EU) št. 648/2012 (UL L 347, 28.12.2017, str. 35).
         
            (3)  Delegirana uredba Komisije (EU) 2015/2205 z dne 6. avgusta 2015 o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi za obveznost kliringa (UL L 314, 1.12.2015, str. 13).
         
            (4)  Delegirana uredba Komisije (EU) 2016/1178 z dne 10. junija 2016 o dopolnitvi Uredbe (EU) št. 648/2012 Evropskega parlamenta in Sveta v zvezi z regulativnimi tehničnimi standardi za obveznost kliringa (UL L 195, 20.7.2016, str. 3).
         
            (5)  Uredba (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES (UL L 331, 15.12.2010, str. 12).
         
            (6)  Uredba (EU) št. 1094/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za zavarovanja in poklicne pokojnine) in o spremembi Sklepa št. 716/2009/ES ter razveljavitvi Sklepa Komisije 2009/79/ES (UL L 331, 15.12.2010, str. 48).
         
            (7)  Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).